利華古遜大勝闖德盃決賽 3冠王又近一步
2024年04月04日 10:00
東網電視
更多新聞短片
利華古遜今季仍未輸過波。(Getty Images)
今季勢如破竹嘅利華古遜,周四(4日)凌晨喺德盃4強主場4比0大破杜塞爾多夫,下月會同凱沙羅頓爭奪冠軍。利華古遜今季所有賽事40場不敗,德甲捧盃近在咫尺、德盃又殺入決賽,加上歐霸盃已入8強,大有機會問鼎3冠王。
利華古遜今場贏得輕鬆,7分鐘就由謝利美費林邦開紀錄,艾里同科利安華迪斯入波為主隊半場領先3比0,換邊後科利安華迪斯再入多球12碼,協助利華古遜大勝4比0,今季所有賽事40場不敗,當中35場勝仗,亦追平球會史上單季最多贏波紀錄(01/02球季)。
利華古遜目前喺聯賽領先拜仁慕尼黑13分,最後7輪聯賽贏多3場就肯定捧盃;德盃決賽就喺5月26日舉行,利華古遜會同凱沙羅頓爭逐冠軍;至於歐霸盃8強就要面對英超球會韋斯咸,首回合喺下周五(12日)上演。